頌
作者：釋克勤
朝代：宋

paragraphs: 使乎不辱命，臨機貴專對。
安禪捋虎鬚，著著超方外。
不唯明窗下安排，掇向繩床拶嶮崖。
拈椎豎拂奮雄辯，金聲玉振猶奔雷。
九旬落落提綱宗，衲子濟濟長趨風。
解粘去縛手段辣，驅耕奪食猶雍容。
秋風忽作要歸去，了却武陵一段事。
勃窣理窟乃胸中，行行不患無知己。
臨行索我送行篇，要棘蓬與金剛圈。
短歌須要十數丈，長句只消三兩言。
金毛獅子解翻身，箇是叢林傑出人。
不日孤峰大哮吼，五葉一花天地春。